  Наталья Тетерина Глазкарысь «Парафраз» театр Россиысь пичи каръёсысь театръёслэн XVI фестивалязы куинь пӧртэм данъет басьтӥз. Со сярысь ужрадлэн  вотэсбамаз ивортэмын. Новороссиыйскын 4–11 инвожое ортчем ужрадэ Удмуртиысь театр «Вино из одуванчиков» спектаклен пыриськиз но таӵе номинациосын вормиз: Устоез воргорон роль — «Парафраз» театрысь актёр но валтӥсь режиссёр Дамир Салимзянов  «Вино из одуванчиков» спектакльын Дугласлэн ролез понна; Театр критикъёслэн огазеяськонзылэн кузьымез — «Вино из одуванчиков» спектакльлы; Жюрилэн кивалтӥсезлэн, Россиысь калык артистлэн Игорь Склярлэн нимысьтыз кузьымез — Игорь Павловлы «Вино из одуванчиков» спектакльын Томлэн ролез понна. Пусъём, туэ фестивале Россилэн пӧртэм улосвылъёсысьтыз 16 коллективъёс пыриськизы. Вормисе потӥзы «Смерть Тарелкина» спектаклен Свердловск улосвылысь Серовысь А. П. Чехов нимо драмая театр (устоез бадӟым спектакль) но «Мертвые души» спектаклен Красноярск улосвылысь Лесосибирскысь драмая «Поиск» театр (устоез пичи спектакль). Соос Москваын Нациослэн театрзылэн сцена вылаз шудозы. Тегъёс: Лулчеберет Театр Удмуртия Россия Глазкар  